Han traff Putin ofte. Da sa presidenten noe som kan forklare hvorfor han invaderte Ukraina.
MOSKVA (Aftenposten): Oleg Orlov er blitt Putins fiende, men i mange år traff han presidenten jevnlig. Da avslørte Putin hvordan han tenker. Oleg Orlov (70) risikerer flere års fengsel for å ha kritisert krigen. Orlov er en av de store veteranene og pionérene i den russiske menneskerettsbevegelsen. For noen år siden pleide han å ha lange møter med president Vladimir Putin. Da røpet presidenten hvordan han ser på Ukraina. Det kan være med å forklare hvorfor han startet den største krigen i Europa siden andre verdenskrig. Leser tiltalen for første gang Aftenposten møter Orlov i leiligheten hjemme i Moskva. Han har akkurat mottatt en tiltale i posten, og han leser den mens vi drikker te. Etterpå blir han sittende lenge og stirre tomt ut i luften. – Rettferdiggjøre nazisme! For noe tull, utbryter han etter en stund. Orlov risikerer tre år i fengsel. Årsak: Flere ganger har han protestert mot Russlands krig i Ukraina.  Han er også tiltalt for å rettferdiggjøre nazisme. Bakgrunnen er at han skrev en artikkel for en fransk nettavis, og så publiserte han en russisk versjon på sin Facebook-side. Der argumenterer han for at Russland er blitt et fascistisk regime. – En del i Vesten tror at Russland er et venstreorientert land, men det er feil. Russland har fått et svært konservativt regime som er langt ute på høyresiden. Jeg mener at det er fascistisk med flere totalitære trekk. Orlov er med i organisasjonen Memorial, som fikk Nobels fredspris i fjor. Høyesterett besluttet å stenge Memorial i 2021, og Putin gjør alt han kan for å knuse organisasjonen, ifølge eksperter. Så langt er det bare Orlov som er blitt tiltalt personlig. Aftenposten møtte Oleg Orlov sist gang i mai. Forrige uke startet rettssaken mot ham. Putins to kriger Orlov kritiserer åpent det han kaller Putins to kriger: krigen mot Ukraina og krigen mot all kritikk hjemme. Etter Russlands store invasjon av Ukraina i februar i fjor har Russland fått flere nye lover som i praksis gjør det ulovlig å kritisere det som skjer. Flere tusen er blitt straffeforfulgt. Mange har fått svært lange fengselsstraffer. Orlov innrømmer at han er redd for å havne i fengsel. Likevel angrer han ikke. – Jeg er redd, men det ville ha vært verre ikke å ha gjort noe. Mine protester stopper neppe krigen, men likevel er det viktig å vise ukrainerne at det er mange russere som ikke støtter dette. Det finnes et annet Russland. Det var dette landet Orlov kjempet for da han i flere år satt i presidentens råd for menneskerettigheter. Hva mener Putin? Hver måned møtte Orlov Putin til lange samtaler. Presidenten snakket fritt om hva han mente, forteller Orlov.  Putin var blant annet overbevist om følgende: – Putin var helt overbevist om dette, sier Orlov. Putins syn på Ukraina Opp gjennom årene har den russiske presidenten kommet med flere uttalelser som støtter opp under en slik forklaring. Da en uavhengig, russisk avis kom med avsløringer om Putins tidligere svigersønn, avfeide Putin det med at det var den amerikanske etterretningstjenesten CIA som sto bak for å ramme Russland. På samme måte var Putin overbevist om at opposisjonspolitikeren Aleksej Navalnyjs antikorrupsjonsorganisasjon var styrt av CIA. – Det var derfor Putin stengte uavhengige medier og forsøkte å knuse det sivile samfunnet i Russland i 2021. Han forberedte seg til krigen. Den gangen forsto vi det ikke, men nå er det åpenbart, mener Orlov. I møtene var Putin alltid rolig og behersket. Men det var ett tema som fikk presidenten til å hisse seg opp. Det var Ukraina. – Det er en tragedie! Forstår dere ikke at vi er ett folk, men at vi er kunstig splittet opp. De prøver å lage grenser mellom oss, men russere og ukrainere er egentlig ett folk, skal Putin ha sagt i 2005. I 2008 skal Putin ha sagt til den daværende amerikanske presidenten at Ukraina egentlig ikke var et land, men var en del av Russland. Det samme gjentok han i en stor artikkel i juli 2021. Når planla han krigen? – Putin har ment dette i mange år, og han ser på Kyiv som Russlands fødested. Han tror at han har en historisk misjon. Det er å gjenforene Russland og Ukraina for å gjenreise det mektige russiske imperiet, sier han. Det betyr ikke at Putin begynte å planlegge denne krigen allerede i 2005, mener Orlov. Men Putin har forsøkt å få kontroll over nabolandet på ulike måter i over to tiår, men uten å lykkes, ifølge to forskere fra Carnegie. I 2014 invaderte og annekterte Russland den ukrainske halvøya Krym. Like etter brøt det ut krig øst i Ukraina. Putin har påstått at det var en borgerkrig, og forrige uke gjentok han dette. Men Orlov og Memorial dokumenterte hvordan Russland førte en fordekt krig mot Ukraina i åtte år. Det samme er blitt dokumentert av flere internasjonale organisasjoner, medier og Den europeiske menneskerettsdomstolen. Og i februar i fjor sendte Putin inn store styrker for å prøve å ta hele landet. – Putin tror virkelig på mye av det han sier. Og han er sikker på at denne krigen vil være bra for Russland og russerne i det lange løp. Etter hvert vil folk forstå hvordan det virkelig er. Selv i totalitære regimer kommer sannheten alltid frem til slutt. Per Kristian Aale er Aftenpostens Moskva-korrespondent. Du kan følge ham på Instagram her eller på Facebook her.
Oleg Orlov (70), en veteran innen russisk menneskerettsbevegelse, risikerer flere års fengsel for å ha kritisert krigen i Ukraina. Tidligere hadde han lange møter med president Putin. Der avslørte Putin sitt syn på Ukraina og ytringsfrihet. Putin mener blant annet at ytringsfrihet ikke eksisterer, og at uavhengige organisasjoner er styrt av andre lands interesser.